Ehdotus neuvoston päätös Euroopan atomienergiayhteisön liittymisestä ydinturvallisuutta koskevaan kansainväliseen yleissopimukseen 7 päivänä joulukuuta 1998 tehdyn neuvoston päätöksen muuttamisesta siihen liitetyn ilmoituksen osalta /* KOM/2003/0206 lopull. */





Ehdotus NEUVOSTON PÄÄTÖS Euroopan atomienergiayhteisön liittymisestä ydinturvallisuutta koskevaan kansainväliseen yleissopimukseen 7 päivänä joulukuuta 1998 tehdyn neuvoston päätöksen muuttamisesta siihen liitetyn ilmoituksen osalta (komission esittämä) PERUSTELUT Euratomista tehdyn sopimuksen 101 artiklassa määrätään: "Yhteisö voi toimivaltansa rajoissa tehdä sopimuksia kolmannen maan, kansainvälisen järjestön tai kolmannen maan kansalaisen kanssa. Komissio neuvottelee sopimukset neuvoston direktiivien mukaisesti; neuvoston on hyväksyttävä komission tekemät sopimukset; neuvosto päättää hyväksymisestä määräenemmistöllä." Ydinturvallisuutta koskevassa yleissopimuksessa, joka hyväksyttiin Wienissä 17. kesäkuuta 1994 Yhdistyneiden Kansakuntien kansainvälisen atomienergiajärjestön suojeluksessa, asetetaan kansainvälisille järjestöille yleissopimukseen osallistumista koskevia erityisvaatimuksia. Järjestöjen on annettava ilmoitus siitä, mitkä valtiot ovat niiden jäseniä, mitkä yleissopimuksen artiklat koskevat niitä ja miten laaja on niiden toimivalta kyseisten artiklojen soveltamisaloilla. Komissio ehdotti 15. syyskuuta 1994 neuvostolle liittymistä yleissopimukseen. Ehdotukseen sisältyi yleissopimuksen 30 artiklan mukaisesti annettavan ilmoituksen teksti, jossa viitataan yhteisön toimivaltaan yleissopimuksen 1-5, 7 ja 14-19 artiklan soveltamisaloilla. Neuvosto hyväksyi 7. joulukuuta 1998 päätöksen (julkaisematta) Euroopan atomienergiayhteisön liittymisestä yleissopimukseen. Päätöksen liitteenä on seuraava ilmoitus: "Seuraavat valtiot ovat tällä hetkellä Euroopan atomienergiayhteisön jäsenvaltioita: Belgian kuningaskunta, Tanskan kuningaskunta, Saksan liittotasavalta, Helleenien tasavalta, Espanjan kuningaskunta, Ranskan tasavalta, Irlanti, Italian tasavalta, Luxemburgin suurherttuakunta, Alankomaiden kuningaskunta, Itävallan tasavalta, Portugalin tasavalta, Suomen tasavalta, Ruotsin kuningaskunta, Ison-Britannian ja Pohjois-Irlannin yhdistynyt kuningaskunta. Yhteisö ilmoittaa, että siihen sovelletaan yleissopimuksen 15 artiklaa ja 16 artiklan 2 kappaletta. Lisäksi siihen sovelletaan ainoastaan 15 artiklan ja 16 artiklan 2 kappaleen soveltamisaloilla yleissopimuksen 1-5 artiklaa, 7 artiklan 1 kappaletta, 14 artiklan ii kohtaa sekä 20-35 artiklaa. Yhteisöllä on Euroopan atomienergiayhteisön perustamissopimuksen 2 artiklan b alakohdan sekä toisen osaston 3 luvun nimeltään 'Terveyden suojelu' asiaa koskevien artiklojen mukaisesti jaettu toimivalta edellä mainittujen jäsenvaltioiden kanssa yleissopimuksen 15 artiklan ja 16 artiklan 2 kappaleen soveltamisaloilla." Komissio nosti 5. helmikuuta 1999 Euroopan yhteisöjen tuomioistuimessa kanteen, jossa vaaditaan neuvoston päätökseen liitetyn ilmoituksen kolmannen kappaleen kumoamista niiltä osin kuin siinä jätetään mainitsematta yleissopimuksen artikloita, joiden soveltamisalaan kuuluvissa asioissa yhteisöllä on toimivalta. Komissio katsoo, että ilmoituksen sanamuodolla rikotaan Euratomin perustamissopimuksen toisen osaston 3 luvun 'Terveyden suojelu' määräyksiä. Kyseisten määräysten valossa yhteisön toimivaltaa ydinturvallisuutta koskevan yleissopimuksen soveltamisaloilla ei voi komission käsityksen mukaan rajoittaa 15 artiklaan ja 16 artiklan 2 kappaleeseen. Jotta Euratomin perustamissopimuksen toisen osaston 3 luvun määräyksiä voitaisiin soveltaa käytäntöön, tuomioistuin on useaan otteeseen tulkinnut niitä väljästi. Tuomioistuin katsoo, että yhteisön toimivallan määrittämiseksi ei ole asianmukaista erottaa keinotekoisesti toisistaan väestön terveyden suojelua ja ionisoivien säteilylähteiden turvallisuutta. On määriteltävä yleisten huomioiden perusteella, onko yhteisöllä toimivaltaa muiden yleissopimuksen artiklojen soveltamisalaan kuuluvissa asioissa kuin 15 artiklan ja 16 artiklan 2 kappaleen soveltamisaloilla. Yhteisö liittyi yleissopimukseen 16. päivänä marraskuuta 1999 tehdyllä komission päätöksellä 1999/819/Euratom Euroopan atomienergiayhteisön (Euratom) liittymisestä vuonna 1994 tehtyyn ydinturvallisuutta koskevaan yleissopimukseen (EYVL L 318, 11.12.1999, s. 20). Liittymisasiakirjat, yleissopimuksen 30 artiklan 4 kappaleen iii kohdan mukaisesti annettava ilmoitus mukaan luettuna, talletettiin 31. tammikuuta 2000 kansainvälisen atomienergiajärjestön pääjohtajan haltuun. Asiassa C-29/99, komissio vastaan neuvosto, 10. joulukuuta 2002 antamassaan tuomiolauselmassa yhteisön tuomioistuin toteaa: "Sen ilmoituksen kolmas kohta, jonka Euroopan atomienergiayhteisö on antanut ydinturvallisuutta koskevan yleissopimuksen 30 artiklan 4 kappaleen iii kohdan mukaisesti ja joka on liitetty 7.12.1998 tehtyyn neuvoston päätökseen, jolla on hyväksytty Euroopan atomienergiayhteisön liittyminen ydinturvallisuutta koskevaan yleissopimukseen, kumotaan siltä osin kuin siinä ei mainita tuon yleissopimuksen 7 ja 14 artiklaa, 16 artiklan 1 ja 3 kappaletta sekä 17-19 artiklaa." Ilmoitus on erottamaton osa 7. joulukuuta 1998 annettua neuvoston päätöstä, ja sillä pyritään varmistamaan, että yhteisö saattaa tallettajan ja siten muiden yleissopimuksen osapuolten tietoon toisaalta ne yleissopimuksen soveltamisalat, joilla se on toimivaltainen ja voi täyttää velvollisuutensa sekä käyttää niistä johtuvia oikeuksiaan, ja toisaalta sanotun toimivallan laajuuden. Ilmoitusta on näin ollen muutettava tuomioistuimen päätelmien mukaisesti. Koska ilmoituksen kolmannen kohdan viittaus yhteisön toimivaltaan yleissopimuksen 7 ja 14 artiklan, 16 artiklan 1 ja 3 kappaleen sekä 17-19 artiklan soveltamisalaan kuuluvissa asioissa edellyttää, että kyseisiä artikloja on voitava soveltaa myös yhteisöön, ilmoituksen toista kohtaa on vastaavasti muutettava. Tämä johtuu tuomioistuimen antaman tuomion 50 kohdasta, joka kuuluu seuraavasti: "Jos nyt käsiteltävänä olevaa kannetta tutkittaessa kävisi ilmi, että neuvosto on jättänyt mainitsematta ilmoituksen kolmannessa kohdassa tiettyjä artikloja, joita ei tarkoiteta myöskään sen toisessa kohdassa, tämä merkitsisi sitä, että myös tuo toinen kohta on epätäydellinen." Ehdotus NEUVOSTON PÄÄTÖS Euroopan atomienergiayhteisön liittymisestä ydinturvallisuutta koskevaan kansainväliseen yleissopimukseen 7 päivänä joulukuuta 1998 tehdyn neuvoston päätöksen muuttamisesta siihen liitetyn ilmoituksen osalta EUROOPAN UNIONIN NEUVOSTO, joka ottaa huomioon Euroopan atomienergiayhteisön perustamissopimuksen ja erityisesti sen 101 artiklan toisen kohdan, ottaa huomioon komission ehdotuksen, [1] [1] EUVL C ..., ..., s. ... sekä katsoo, että (1) joulukuun 7 päivänä 1998 tehdyllä neuvoston päätöksellä on hyväksytty Euroopan atomienergiayhteisön liittyminen ydinturvallisuutta koskevaan yleissopimukseen. Päätöksen liitteenä on kyseisen yleissopimuksen 30 artiklan 4 kappaleen iii kohdan mukainen Euroopan atomienergiayhteisön antama ilmoitus. (2) Tuomioistuin on asiassa C-29/99 [2] 10 päivänä joulukuuta 2002 antamallaan tuomiolauselmalla kumonnut kyseisen ilmoituksen siltä osin kuin siinä ei mainita tuon yleissopimuksen 7 ja 14 artiklaa, 16 artiklan 1 ja 3 kappaletta sekä 17-19 artiklaa. [2] Komissio vastaan neuvosto, Kok. [2002], s. I-0000. (3) Myös ilmoituksen toinen kohta on epätäydellinen, koska siinä ei mainita kaikkia yhteisöön sovellettavia artikloja. (4) Joulukuun 7 päivänä 1998 tehtyä päätöstä on näin ollen muutettava vastaavasti, ON PÄÄTTÄNYT SEURAAVAA: Ainoa artikla Ydinturvallisuutta koskevan yleissopimuksen 30 artiklan 4 kappaleen iii kohdan mukainen Euroopan atomienergiayhteisön antama ilmoitus, joka on liitetty 7 päivänä joulukuuta 1998 tehtyyn neuvoston päätökseen Euroopan atomienergiayhteisön liittymisestä ydinturvallisuutta koskevaan yleissopimukseen, korvataan liitteessä esitetyllä ilmoituksella. Tehty Brysselissä Neuvoston puolesta Puheenjohtaja LIITE Ydinturvallisuutta koskevan yleissopimuksen 30 artiklan 4 kappaleen iii kohdan mukainen Euroopan atomienergiayhteisön antama ilmoitus Seuraavat valtiot ovat tällä hetkellä Euroopan atomienergiayhteisön jäsenvaltioita: Belgian kuningaskunta, Tanskan kuningaskunta, Saksan liittotasavalta, Helleenien tasavalta, Espanjan kuningaskunta, Ranskan tasavalta, Irlanti, Italian tasavalta, Luxemburgin suurherttuakunta, Alankomaiden kuningaskunta, Itävallan tasavalta, Portugalin tasavalta, Suomen tasavalta, Ruotsin kuningaskunta, Ison-Britannian ja Pohjois-Irlannin yhdistynyt kuningaskunta. Yhteisö ilmoittaa, että siihen sovelletaan yleissopimuksen 1-5, 7 ja 14-35 artiklaa. Yhteisöllä on Euroopan atomienergiayhteisön perustamissopimuksen 2 artiklan b alakohdan sekä toisen osaston 3 luvun 'Terveyden suojelu' asiaa koskevien artiklojen mukaisesti jaettu toimivalta edellä mainittujen jäsenvaltioiden kanssa yleissopimuksen 7 ja 14-19 artiklan soveltamisaloilla.